Document ID: 32010R0389

KOMISIJAS REGULA (ES) Nr. 389/2010
(2010. gada 6. maijs),
ar ko groza Regulu (EK) Nr. 2104/2004 attiecībā uz zvejas flotu pārvaldību dažos Francijas attālākajos reģionos
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Padomes 2004. gada 30. marta Regulu (EK) Nr. 639/2004 par Kopienas attālākajos reģionos reģistrēto zvejas flotu pārvaldību (1) un jo īpaši tās 1. panta 2. punktu un 4. panta 3. punktu,
tā kā:
(1)
Ar Komisijas Regulu (EK) Nr. 2104/2004 (2) ir noteikta piemērošanas kārtība Padomes Regulai (EK) Nr. 639/2004 par Kopienas attālākajos reģionos reģistrēto zvejas flotu pārvaldību.
(2)
Pēc Padomes un Komisijas kopīgā paziņojuma Zivsaimniecības padomes 2006. gada 27. jūlija sanāksmē (3), pieņemot Komisijas Regulu (EK) Nr. 1274/2007 (4), tika pārskatīti attālāko reģionu flotu robežlīmeņi, kas norādīti Regulas (EK) Nr. 2104/2004 pielikumā.
(3)
Dažu Francijas attālāko reģionu flotes segmentu gadījumā Regulas (EK) Nr. 1274/2007 mērķis bija attiecināt regulēšanu uz ievērojamu skaitu kuģu, kas veica zvejas darbības līdz 2006. gada 31. decembrim un aktīvi zvejoja, nebūdami iekļauti ES flotes reģistrā. Minēto regulēšanu uzskatīja par attiecīgo attālāko reģionu attīstības plānu papildinājumu.
(4)
Jaunāka un plašāka inventarizācija, ko Francijas iestādes veica mazapjoma flotēs, kuras darbojas Francijas attālāko reģionu Gviānas un Martinikas nomaļākajos apgabalos, liecina, ka to kuģu skaits, uz kuriem jāattiecina regulēšana, iepriekš minētās robežlīmeņu pārskatīšanas laikā netika pienācīgi novērtēts. Francija ir pieprasījusi jaunu regulēšanu attiecībā uz kuģiem, kas netika ņemti vērā attīstības plānos, kurus 2007. gadā iesniedza par Gviānu un Martiniku.
(5)
To flotes segmentu darbības, uz kuriem attiecas pieprasījums palielināt robežlīmeni, ir vērstas uz piekrastes zivju resursiem, kuru saglabātība saskaņā ar jaunāko zinātnisko informāciju nav apdraudēta.
(6)
Lai veicinātu zvejniecības nozares ilgtspējīgu attīstību attālākajos reģionos, ir lietderīgi apsvērt nepieciešamību attiecīgo attīstības plānu satvarā piemērot regulēšanu attiecīgajiem kuģiem un palielināt atbilstošos robežlīmeņus, lai šos kuģus varētu reģistrēt ES flotes reģistrā.
(7)
Tāpēc attiecīgi jāgroza Regula (EK) Nr. 2104/2004.
(8)
Šajā regulā paredzētie pasākumi ir saskaņā ar Zvejniecības un akvakultūras pārvaldības komitejas atzinumu,
IR PIEŅĒMUSI ŠO REGULU.
1. pants
Regulas (EK) Nr. 2104/2004 pielikumu groza saskaņā ar šīs regulas pielikumu.
2. pants
Šī regula stājas spēkā septītajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs saskaņā ar Līgumiem.
Briselē, 2010. gada 6. maijā

Labels: 18
19
6